Omnibus hec visuris, Aymericus, miseratione Divina Rothomagensis electus confirmatus, salutem in Domino sempiternam. Noveritis quod viri venerabiles et discreti magistri Stephanus Bacheti, decretorum doctor, et Raymundus de Columberiis, Autiss. canonicus, arbitri arbitratores, seu amicabiles compositores inter nos dum eidem Autissiodor. preeramus ecclesie, ex una parte, et venerabiles et discretos viros decanum et capitulum ejusdem ecclesie Autiss., ex alia; decreti super juridictione canonicorum tortariorum ipsius ecclesie quam nos dicebamus ad nos pertinere, ipsique decanus et capitulum contrarium asserentes, dicebant quod dicta juridictio pertinebat ad eosdem: die vigesima tertia mensis februarii, anno Domini millesimo trecentesimo tricesimo octavo, in hospicio de Regenna dictum suum, ordinationem, seu arbitralem sententiam super predicta juridictione protulerunt: quod si quidem eorum dictum, ordinationem seu arbitralem sententiam ratum, gratum habentes approbavimus et laudavimus, prout in instrumento publico signo Johannis dicti Potage, notarii publici, ac nostri solito, in quo presentes nostre littere sunt annexe, plenius continetur. Verum quia in presentium confectione litterarum sigillum, quo utebamur tempore quo dicte Autiss. preeramus ecclesie, non habentes, per quod idem sigillum in receptione bullarum apostolicarum translationem de ipsa Autissiodorensi ecclesia ad nostram Rothomagensem ecclesiam de nobis factam continentium, frangi fecimus, propter quod dictum sigillum in dicto instrumento non fuit appensum, sigillum nostrum, quod ad presens, hiis presentibus nostris litteris apponi fecimus in testimonium premissorum. Datum in manerio nostro de Pintervilla, die vigesima sexta mensis aprilis, anno Domini millesimo trecentesimo tricesimo nono.